Moeg maar nie vermoeid nie
1, 2. (a) Watter hartlike uitnodiging word aan almal gerig wat ware aanbidding wil beoefen? (b) Wat kan 'n ernstige gevaar vir ons geestelikheid inhou?
AS Jesus se dissipels is ons goed bekend met sy hartlike uitnodiging: "Kom na my toe, almal wat swoeg en swaar belaai is, en ek sal julle verkwik. . . . Want my juk is sag en my vrag is lig" (Matteus 11:28-30). Christene kan ook "tye van verkwikking van die aangesig van Jehovah" geniet (Handelinge 3:19). Jy het sekerlik al self ondervind hoe verkwikkend dit is om Bybelwaarhede te leer, 'n helder toekomshoop te hê en Jehovah se beginsels in jou lewe toe te pas.
2 Nietemin voel party van Jehovah se aanbidders soms emosioneel uitgeput. In sommige gevalle duur die ontmoediging nie lank nie. Ander kere kan die vermoeidheid 'n geruime tyd duur. Met verloop van tyd kan party begin voel dat hulle Christelike verantwoordelikhede 'n las geword het in plaas van 'n verkwikkende vrag soos Jesus beloof het. Sulke negatiewe gevoelens kan 'n ernstige gevaar vir 'n Christen se verhouding met Jehovah inhou.
Die Christelike godsdiens is nie onderdrukkend nie
5. Watter stelling aangaande Christendissipelskap lyk dalk na 'n weerspreking?
5 Dit is waar dat dit kragtige inspanning verg om 'n Christen te wees (Lukas 13:24). Jesus het selfs gesê: "Elkeen wat nie sy folterpaal dra en agter my aan kom nie, kan nie my dissipel wees nie" (Lukas 14:27). Op die oog af lyk dit dalk of hierdie woorde Jesus se stelling weerspreek dat sy vrag lig en verkwikkend is, maar in werklikheid is daar geen weerspreking nie.
6, 7. Waarom kan daar gesê word dat ons vorm van aanbidding nie vermoeiend is nie?
6 Hoewel kragtige inspanning en harde werk 'n mens fisies uitput, kan dit bevredigend en verkwikkend wees wanneer dit vir 'n goeie doel gedoen word (Prediker 3:13, 22). En watter beter doel kan daar wees as om wonderlike Bybelwaarhede aan ons medemens bekend te maak? Ook kan ons stryd om volgens God se hoë sedelike standaarde te lewe, hoegenaamd nie vergelyk word met die voordele wat ons as gevolg daarvan geniet nie (Spreuke 2:10-20). Selfs wanneer ons vervolg word, beskou ons dit as 'n eer om ter wille van God se Koninkryk te ly.—1 Petrus 4:14.
7 Jesus se vrag is inderdaad verkwikkend, veral wanneer dit vergelyk word met die geestelike duisternis waarin diegene verkeer wat onder die juk van valse godsdiens bly. God het tere liefde vir ons en stel nie onredelike eise aan ons nie. Jehovah se "gebooie [is] nie swaar nie" (1 Johannes 5:3). Die ware Christelike godsdiens, soos dit in die Skrif uiteengesit word, is nie onderdrukkend nie. Dit is duidelik dat ons vorm van aanbidding nie vermoeidheid en ontmoediging veroorsaak nie.